P6_TA(2005)0242

Az algériai sajtószabadság

Az Európai Parlament állásfoglalása az algériai sajtószabadságról

Az Európai Parlament,

- tekintettel az Európai Unió és Algéria között létrejött 2002. április 21-i euro-mediterrán társulási megállapodásra,

- tekintettel az Egyesült Nemzetek Fejlesztési Programjának 2002-re 2003-ra és 2004-re vonatkozó jelentésére az emberek életkörülményeinek fejlődéséről az arab világban,

- tekintettel a Bizottság 2003. május 21-i, "Új impulzus az EU emberi jogi és demokratizálódás területén végzett tevékenységének a mediterrán partnerekkel együttműködésben" című közleményére (COM(2003)0294),

- tekintettel a Bizottság 2003. március 11-i "A kibővült Európa – szomszédság: a keleti és déli szomszédainkkal való kapcsolatok új kerete" című közleményére (COM(2003)0104),

- tekintettel a Bizottság 2005. április 12-i, "Az euro-mediterrán kapcsolatok tizedik évfordulója: munkaprogram a következő öt év kihívásainak meghatározására" című közleményére (COM(2005)0139),

- tekintettel az emberi jogok helyzete a világban című 2004-es éves jelentésről és az EU emberi jogi politikájáról szóló 2005. április 28-i állásfoglalására [1],

- tekintettel az Euro-Mediterrán Parlamenti Közgyűlés 2005. március 15-én, Kairóban elfogadott, gazdasági, pénzügyi, szociális és oktatási ügyekről szóló állásfoglalására,

- tekintettel Algériáról szóló korábbi állásfoglalásaira, különös tekintettel az Algériával megkötött társulási megállapodásról szóló 2002. október 10-i állásfoglalására [2],

- tekintettel eljárási szabályzata 115. cikkének (5) bekezdésére,

A. mivel az euro-mediterrán partnerség első sorban a béke és stabilitás térségének létrehozására törekszik, mely az emberi jogok, az alapvető szabadságjogok és a demokrácia elvein alapszik,

B. mivel az Európai Unió célja a demokrácia, a felelősségteljes kormányzás és a jogállamiság elősegítése, valamint az emberi jogok összességének védelme,

C. emlékeztetve azokra a kötelezettségekre, melyeket az algériai kormány az 1995. november 27– 28-i euro-mediterrán konferencián elfogadott barcelonai nyilatkozat keretében vállalt,

D. tekintettel az említett társulási megállapodás 2. cikkére, mely kimondja, hogy a felek bel- és külpolitikáját a demokratikus elvek és az alapvető jogok tiszteletben tartása ösztönzi, és az a megállapodás központi elemét képezi,

E. mivel Algériában a televízió, a rádió és a nyomdaipar állami monopólium;

F. aggodalmát fejezve ki a sajtó szabadságát illetően az algériai büntető törvénykönyv 2001-es reformja óta, különösen a rágalmazásra súlyos pénzbírságot és börtönbüntetést kiszabó rendelkezések miatt,

G. tekintettel arra, hogy számos bírósági eljárás indult sajtóvétség miatt a Le Matin, a Liberté, a Le soir d'Algérie és az El Watan magánkézben levő francia nyelvű napilapok újságírói ellen, és különös aggodalmát fejezi ki a Farid Alilat, Fouad Boughanem, Hakím Laâlam, Abla Chérif, Hassane Zerrouky, Youssef Rezzoug, Yasmine Ferroukhi és Hafnaoui Ghoul esetében kiszabott börtönbüntetés miatt,

H. emlékeztetve arra, hogy Mohamed Benchicou-t, a Le Matin című újság szerkesztőjét a pénzváltásról és tőkemozgásokról szóló törvény megsértése miatt 2004. június 14-én két év felfüggesztés nélküli börtöntüntetésre ítélték, és újságját 2004 júniusában bírói döntéssel felszámolták; tekintettel arra, hogy egészségügyi okokra hivatkozó szabad lábra bocsátási kérelmét 2005. április 20-án az algériai bíróságok visszautasították annak ellenére, hogy egészségi állapota súlyosan megromlott; emlékeztetve továbbá Ahmed Benaoum, az Er-raï Elam sajtócsoport igazgatójának elítélésére, és 2004. június 28. óta tartó fogva tartására,

I. tekintettel arra, hogy továbbra is érvényben van a szükségállapotról szóló, 1992. február 9-i, rendelet és valamennyi ebből eredő rendelet és jogszabály,

J. tekintettel arra, hogy Algériában a pluralizmuson alapuló tájékoztatás fejlesztésére és a független média megerősítésére irányuló programokat jelenleg a demokrácia és emberi jogok európai kezdeményezése program finanszírozza,

1. üdvözli, hogy az algériai parlament ratifikálta az említett partnerségi megállapodást, és reményét fejezi ki, hogy mihelyt ez a megállapodás hatályba lép, a partnerségi tanács révén lehetővé válik a politikai párbeszéd újraindítása Algériával;

2. kiemeli az euro-mediterrán szomszédsági politika és a demokrácia, a jogállamiság és az emberi jogok tiszteletben tartása, és különösen a sajtószabadság megerősítésére irányuló cselekvési terveinek jelentőségét, amit cselekvési terveinek kidolgozása során szigorúan figyelembe kell vennie;

3. úgy ítéli meg, hogy az Algériában 2001 májusában elfogadott büntető törvénykönyv rendelkezései, melyek az elnök, a parlament és minden közintézmény és testület rágalmazását börtönbüntetéssel fenyegetik, nagy mértékben akadályozzák az újságírói munkát Algériában;

4. nyomatékosan felkéri az algériai hatóságokat, hogy sürgősen fogadjanak el és hajtsanak végre olyan jogi intézkedéseket, melyek lehetővé teszik az alapvető jogok legmesszebbmenő tiszteletben tartását, különösen a sajtószabadság teljes tiszteletben tartását, és összhangban vannak azokkal a nemzetközi egyezményekkel és paktumokkal, melyeknek Algéria részese; e tekintetben azt kéri, hogy szüntessék meg a sajtójog megszegésének büntetőjogi kezelését;

5. felszólítja az algériai hatóságokat, hogy haladéktalanul bocsássák szabadon a rágalmazás miatt börtönbüntetésre ítélt újságírókat, vessenek véget az algériai magántulajdonú médiák véleménynyilvánítási vétség miatt büntetőügyekkel való zaklatásának, és az algériai média ellen irányuló bírósági eljárásoknak;

6. úgy ítéli meg, hogy a szükségállapot felfüggesztése hozzájárulna a jogállamiság fejlődéséhez és a társulási megállapodás 2. cikke rendelkezéseinek tiszteletben tartásához;

7. felszólítja a Tanácsot és a Bizottságot, hogy hozzon létre világos mechanizmusokat a társulási megállapodás 2. cikkének a megállapodásban részt vevő valamennyi fél általi tiszteletben tartásának rendszeres kiértékelésére, beleértve az Európai Parlamentet, valamint az algériai nemzetgyűlést és civil társadalmat;

8. felszólítja a brit elnökséget, hogy ismét hívja össze az EU-Algéria társulási tanácsot az Algériával való politikai párbeszéd újraindítása érdekében, és tűzze ezen ülés napirendjére a sajtószabadság kérdését;

9. felszólítja a Bizottságot, hogy továbbra is segítse elő a demokrácia és emberi jogok európai kezdeményezése program révén a független média megerősítésére és a pluralizmuson alapuló tájékoztatás fejlesztésére irányuló programokat;

10. kéri, hogy a Maghreb országokkal fenntartott kapcsolatokért felelős parlamentközi küldöttség legközelebbi ülése során foglalkozzon a sajtószabadság kérdésével;

11. utasítja elnökét, hogy továbbítsa ezt az állásfoglalást a Tanácsnak, Javier Solana főtitkár, a KKBP főképviselője emberi jogokért felelős személyes képviselőjének, a Bizottságnak, valamint Algéria kormányának és nemzetgyűlésének.

[1] Elfogadott szövegek, P6_TA(2005)0150.

[2] HL C 279. E, 2003.11.20., 115. o.

--------------------------------------------------